A4-0227/99

Päätöslauselma ennakkoarviosta Euroopan parlamentin tuloista ja menoista ja ennakkoarviosta oikeusasiamiehen tuloista ja menoista varainhoitovuodeksi 2000

Euroopan parlamentti, joka

- ottaa huomioon 23. maaliskuuta 1999 antamansa päätöslauselman vuoden 2000 talousarviomenettelyn suuntaviivoista ((Kyseisen istunnon pöytäkirja, osa II, kohta 10 b.)),

- ottaa huomioon pääsihteerin kertomuksen puhemiehistölle Euroopan parlamentin alustavasta ennakkoarviosta varainhoitovuodeksi 2000,

- ottaa huomioon puhemiehistön työjärjestyksen 22 artiklan 5 ja 6 kohdan ja 165 artiklan 1 kohdan mukaisesti 23. maaliskuuta 1999 laatiman alustavan ennakkoarvion,

- ottaa huomioon varainhoitoasetuksen säännökset, analyyttisen talousarvion esittämistä koskevan julkilausuman ja toimielinten väliset johtopäätökset hallinnollisten menojen järkeistämisestä ((EYVL C 308, 20.11.1995, s. 127.)),

- ottaa huomioon Amsterdamin sopimuksen voimaantulon ja sen vaikutukset parlamentin lainsäädäntötyöhön,

- ottaa huomioon sen riippumattoman asiantuntijakomitean kertomuksen, joka kutsuttiin koolle parlamentin 14. tammikuuta 1999 Euroopan komission varainhoidon parantamisesta antaman päätöslauselman ((EYVL C 104, 14.4.1999, s. 106.)) perusteella ja joka valtuutettiin tutkimaan komission menettelytapoja petosten, huonon hallinnon ja nepotismin toteamisessa ja sen suhtautumista niihin,

- ottaa huomioon 9. maaliskuuta 1994 tekemänsä päätöksen oikeusasiamiehen ohjesäännöstä ja hänen tehtäviensä hoitamista koskevista yleisistä ehdoista ja erityisesti sen 11 artiklan ((EYVL L 113, 4.5.1994.)),

- ottaa huomioon, että menettely yleisen talousarvion laatimiseksi vuodeksi 2000 perustuu EY:n perustamissopimuksen 272 artiklaan (entinen 203 artikla),

- ottaa huomioon budjettivaliokunnan mietinnön (A4-0227/99),

A. ottaa huomioon, että taloudellisissa ennusteissa, joiden pohjalta tulevat talousarviot lasketaan, unionin talouskasvuksi on arvioitu seuraavien vuosien aikana 2,5 % vuodessa, mitä parlamentti pitää optimistisena arviona, ja että kansallisten budjettien on arvioitu kasvavan sitäkin vähemmän eli 1,7 % vuodessa alhaisen inflaation oloissa; katsoo, että nämä ennusteet oikeuttavat tiukkaan lähestymistapaan unionin hallintobudjettien suhteen ja että tämän vuoksi parlamentin vuoden 2000 talousarvion osuus saa olla korkeintaan 20 prosenttia rahoitusnäkymien otsakkeesta 5 (olettaen, että ensi vuonna sovitaan rahoitusnäkymistä);

B. ottaa huomioon, että sen vastuut lisääntyvät Amsterdamin sopimuksesta johtuvan yhteispäätösmenettelyn laajentamisen vuoksi ja että sen on seuraavien vuosien aikana valmistauduttava unionin laajentumiseen,

C. ottaa huomioon, että toimielinten välistä yhteistyötä tulisi tehostaa synergioiden hyödyntämiseksi ja veronmaksajien rahojen käyttämiseksi paremmin sellaisilla aloilla, kuten julkiset hankintasopimukset ja tarjouskilpailut, palvelut kuten televiestintä ja tietojenkäsittely, koulutus, rakennusten ja muiden palvelujen käyttö, esimerkiksi päiväkotien, urheilutilojen, kirjastojen ja tietokantojen käyttömahdollisuuden, sairaanhoitopalveluiden sekä käännös- ja tulkkauspalveluiden hyödyntäminen,

D. katsoo, että se voi itsekin ottaa oppia edellä mainitusta riippumattoman asiantuntijakomitean kertomuksesta omassa hallinnossaan;

Parlamentin jäsenet

1. Pyytää neuvostoa niin pian kuin mahdollista hyväksymään jäsenten ohjesäännön sekä jäsenten avustajien ohjesäännön; toteaa, että jäsenten palkkojen sisällyttäminen parlamentin talousarvioon aiheuttaa noin 60 miljoonan euron lisäsumman (6,15 % kokonaisbudjetista), joka on väliaikaisesti kirjattava varaukseen, mutta että tämä summa tullaan vähentämään jäsenvaltioiden talousarvioista;

Henkilöstö

2. Hyväksyy pääsihteerin uuden henkilöstöpolitiikan periaatteet, jonka tavoitteena on lisätä motivaatiota pitkäaikaisiin ansioihin perustuvien ylennysten avulla ja ennakoi ylennysvälin olevan keskimäärin 5 vuotta; hyväksyy tällä perusteella 490 ylennyksen ja muiden vakinaisten ja väliaikaisten ylennysten sekä kolmen henkilökohtaisen viran perustamisen (1 A3:sta A2:een, ja 2 C1:stä B3:een) rahoittamisen;

3. Voi hyväksyä pääsihteeristöjen esittämät poliittisten ryhmien ylennyspyynnöt;

4. Kehottaa pääsihteeriä laatimaan ylempien virkamiesten ylennyksiä koskevan menettelysäännön ja esittämään sen ennen parlamentin ensimmäistä käsittelyä;

5. Pitää myönteisenä sitä, että Amsterdamin sopimuksen voimaatulo ja laajentumisen valmistelu johtaa henkilöstön siirtämiseen uusiin tehtäviin; hyväksyy korkeintaan 500 000 euroa varaukseen uusia virkoja varten, tarkoituksena rekrytoida uutta henkilöstöä jäsenten ohjesäännön täytäntöönpanoa varten, jos se tulee voimaan vuonna 2000, (sekä Strasbourgin uusien tilojen hallinnointiin), mutta korostaa, että kaikkien määrärahojen varauksesta vapauttamista koskevien pyyntöjen tulee olla asianmukaisesti perusteltuja ja että virkojen suhteellisen lisäyksen parlamentissa tulee noudattaa keskipitkällä aikavälillä samaa linjaa muiden toimielinten virkojen lisäyksen kanssa perustarpeita koskevan ennusteen mukaisesti;

6. Hyväksyy ura-alueeseen A kuuluvien kahden uuden viran perustamisen enintään kahden vuoden ajaksi hallinnosta vastaavaan pääosastoon, niin kuin kohdassa 5 mainitussa uusia virkoja koskevassa varauksessa on suunniteltu, hoitamaan parlamentin rakennuksia koskevia asioita; hyväksyy, että kiinteistöpolitiikasta vastaavan pääsihteerin erityisavustajan sopimusta jatketaan 30. kesäkuuta 2000 asti edellyttäen, että Euroopan yhteisöjen muuhun henkilöstöön sovellettavien palvelussuhteen ehtojen 82 artiklan määräyksiä noudatetaan;

7. Pyytää pääsihteeriä pitämään kiinni EU:n henkilöstön eläkejärjestelmän kiireellistä uudistamista käsittelevän toimielinten välisen työryhmän perustamisesta sekä ottamaan talousarvioon työnantajien ja työntekijöiden maksuosuudet ja parlamentin eläkkeellä olevalle henkilöstölle suoritettavat maksut;

Kiinteistöpolitiikka

8. Muistuttaa sovitusta rinnakkaisuusperiaatteesta parlamentin rakennusten ostossa Strasbourgissa ja Brysselissä; ottaa siten huomioon, että Ranskan viranomaiset tarjoavat Euroopan parlamentin ostettavaksi tontin, jolle Louise Weiss -rakennus (IPE IV) on rakennettu, ja kunnallistekniikan, samoilla ehdoilla kuin millä Belgian viranomaiset ovat tarjonneet Altiero Spinelli -rakennusta (D3) Brysselissä, sekä tavanomaista vapautusta arvonlisäverosta ja muista maksuista ja veroista;

9. Korostaa, että parlamentin rakennukset tulisi maksaa niin lyhyessä ajassa kuin mahdollista, jotta koko maksuajan korkotaakka minimoitaisiin; hyväksyy Louise Weiss -rakennusta (IPE IV) koskevan 10 vuoden kuoletusajan;

10. Katsoo, että tietyillä aloilla (esimerkiksi televiestintä, tietojenkäsittely, painatus ja julkaiseminen) lisäsäästöjen pitäisi olla mahdollisia; pyytää pääsihteeriään parantamaan tuloksia ja alentamaan kustannuksia näillä aloilla;

Sekalaiset asiat

11. On tyytyväinen määrärahojen hallinnointiin, jossa määrärahat kohdistetaan hallinnollisiin pääyksikköihin; panee merkille, että tämä on hidastanut työmatkoista ja ylitöistä aiheutuneiden kustannusten kasvua;

12. Uskoo, että rahoituksen tarjoaminen suorana tukena parlamentin talousarviosta valintamyymälän perustamiseksi parlamentin tiloihin ei ole eurooppalaisen veronmaksajan eikä Brysselin paikallisen liike-elämän etujen mukaista; katsoo, että avoimen tarjouskilpailun kautta hankkeen voittaneen organisaattorin tai yrittäjän tulisi suoraan rahoittaa tällainen aloite ja että yhteisön henkilöstöä ei tulisi käyttää hankkeen järjestelyssä ja johtamisessa;

13. Katsoo, että suorien tukien antamista catering-palveluille on vältettävä ja että ainoastaan epäsuoriin kustannuksiin voidaan antaa tukea (esimerkiksi kalustuksen, sähkön, veden jne. hankkimiseen); katsoo kuitenkin, että parlamentin toimintojen jakaantumisen kolmeen toimipaikkaan ei tulisi johtaa korkeampiin hintoihin vaan kaikki tämän tilanteen aiheuttamat lisäkustannukset tulisi kattaa parlamentin talousarviosta;

14. Muistuttaa 10. joulukuuta 1996 antamastaan päätöslauselmasta Euroopan tason poliittisten puolueiden primaarioikeudellisesta asemasta ((EYVL C 20, 20.1.1997, s. 29.)) (budjettikohta 3710), jonka 2 kohdassa vaaditaan erityisesti, että komissio ja neuvosto antavat puiteasetuksen Euroopan poliittisten puolueiden oikeudellisesta asemasta sekä asetuksen Euroopan poliittisten puolueiden taloudellisesta asemasta; vaatii, että menettely näiden säädösten laatimiseksi aloitetaan ja saatetaan päätökseen nopeasti, jotta Euroopan parlamentti ja Euroopan puolueet voivat oman halunsa mukaisesti saavuttaa omalla alueellaan rahoituksellisiin sekä talousarvioon liittyvien seikkojen avoimuuden ja selkeyden;

15. Hyväksyy parlamentin ennakkoarvion vuodeksi 2000 ((Ks. pöytäkirjan liite.)), jonka kokonaissumma on 975 562 863 euroa, mikä merkitsee 5,63 %:n lisäystä vuoden 1999 talousarvioon verrattuna, ja että yhtä prosenttia kokonaisbudjetista vastaava summa kirjataan yleiseen varaukseen;

16. Suhtautuu myönteisesti Euroopan oikeusasiamiehen ennakkoarvioon;

17. Kehottaa puhemiestään välittämään tämän päätöslauselman neuvostolle, komissiolle ja oikeusasiamiehelle sekä muille toimielimille ja kansallisille parlamenteille.